Egyszerűen megdöbbentő, amit a magyarok a hitelekről gondolnak - Portfolio.hu
Bank 2019. május 25. 12:27
Lehangoló eredményeket közölt a Magyar Nemzeti Bank egy friss felmérés alapján a magyar társadalom hitelekkel és kamatkockázatokkal kapcsolatos pénzügyi tudatosságáról. A magyarok fele például úgy tudja, ma magasabbak a hitelkamatok, mint 5 évvel ezelőtt. A felmérés eredményeinek fényében nem lehet csodálkozni azon, hogy a többség el se gondolkodik a hitelkiváltáson.
2015-ben, amikor megtörtént a devizahitelek elszámolása és forintosítása, néhány hónapon keresztül kedvezményesen (csökkentett költségekkel) lehetett kiváltani a hitelt egy másik hitel felvételével. Akkor ezzel a lehetőséggel csak az adósok 1,5%-a élt. Az MNB idén január-februárban elvégzett egy 1000 fős, számítógépre rögzített személyes lekérdezésű felmérést, hogy a kamatkockázatokkal kapcsolatos attitűdöt jobban megismerje. Az eredményeket a héten közzétett Pénzügyi stabilitási jelentésben publikálták.
Egy korábbi OECD-tanulmány és a mostani MNB-felmérés is azt igazolja, hogy bár a magyar lakosság markánsan kockázatkerülő, ez nem jár együtt pénzügyileg tudatos viselkedéssel, ami csökkentené a pénzügyi kockázatnak való kitettséget.
Bár azzal 77% tisztában van, hogy a betétek kamata alacsonyabb a hitelek kamatánál, 10% ezt is rosszul tudja, 13%-nak pedig fogalma sincs.
A kamat és a THM viszonyáról ezt már csak 38% válaszolta meg helyesen, 39% viszont rosszul tudta, vagyis rosszabb volt az eredmény, mintha pénzérmét dobtak volna fel a válaszadóknak.
A hitelkiváltások szempontjából talán legérdekesebb kérdésre, vagyis hogy magasabbak-e a hitelkamatok most mint, 5 éve, 49% rossz választ adott, és csak 32% jót.
Javulás figyelhető meg azonban a hiteladósok körében a fix kamatozás előnyeinek tudatósítását illetően, ma már egyértelműen ez az elsődleges hitelválasztási szempont, pedig két évvel ezelőtt a sokadik volt (a három legfontosabb szempontot kellett megjelölniük a válaszadóknak).
Az elmélet és a gyakorlat azonban a fix kamatozással kapcsolatban sem találkozik: a válaszadók többsége nem ismerte fel a konkrét banki ajánlatok közül a kamatfixált terméket. Azzal sincs tisztában a lakosság nagy része, hogy mekkora törlesztőrészlet-emelkedést okozhat a kamatláb emelkedése. A megkérdezettek 14%-a alulbecsülte, 42%-a pedig egyáltalán nem tudta megbecsülni a kamatkockázat realizálódásának a nagyságrendi hatását.
Összességében tehát a magyar lakosság nagy része nem érzékeli, hogy a mostani időszak kedvező a hitelkiváltásra, és azt sem tudja felmérni, milyen előnyökkel járna ez neki. A kamatfixálásról szóló kommunikáció (lásd a Minősített Fogyasztóbarát Lakáshiteleket) mégse teljesen hatástalan.